**Forslag**

til

Lov om ændring af lov om miljøbeskyttelse

(Styrket affaldstilsyn og håndhævelse af forbud mod destruktion af usolgte forbrugerprodukter m.v.)

**§ 1**

I lov om miljøbeskyttelse, jf. lovbekendtgørelse nr. 48 af 12. januar 2024, som ændret ved § 2 i lov nr. 322 af 2. april 2024 og lov nr. 323 af 2. april 2024, foretages følgende ændringer:

**1.** I *§ 44* indsættes efter stk. 7 som nye stykker:

*»Stk. 8*.Miljøministeren kan fastsætte regler om, at virksomheder, der driver affaldsbehandlingsanlæg, der modtager affald med henblik på forbrænding eller genanvendelse, skal foretage kontrol af affaldets indhold af affald egnet til materialenyttiggørelse og usolgte forbrugerprodukter.

*Stk. 9.* Miljøministeren kan fastsætte regler om, at virksomheder der driver affaldsbehandlingsanlæg, der modtager affald med henblik på forbrænding, skal afvise affaldet, hvis det indeholder affald egnet til materialenyttiggørelse. Ministeren kan endvidere fastsætte regler om, at virksomheder, der driver affaldsbehandlingsanlæg, der modtager affald med henblik på genanvendelse, skal afvise affald i form af usolgte forbrugerprodukter.

*Stk. 10.* Miljøministeren kan fastsætte regler om, at virksomheder, der driver affaldsbehandlingsanlæg, skal underrette affaldstilsynsmyndigheden og affaldsproducenten eller affaldsindsamleren, hvis det ved kontrol vurderes, at et affaldslæs indeholder affald egnet til materialenyttiggørelse eller usolgte forbrugerprodukter, og at virksomhederne skal indberette oplysninger til brug for affaldstilsynsmyndigheden. «

**2.** *§ 48, stk. 1, nr. 2,* ophæves.

Nr. 3-5 bliver herefter nr. 2-4.

**3.** I *§ 48, stk. 8,* ændres »stk. 1, nr. 5« til: »stk. 1, nr. 4«.

**4.** *§ 50 f* ophæves.

**§ 2**

Loven træder i kraft den 1. januar 2025.

*Bemærkninger til lovforslaget*

*Almindelige bemærkninger*

Indholdsfortegnelse

1. Indledning

2. Lovforslagets baggrund

2.1. Den politiske aftale om styrket affaldstilsyn

2.2. Ecodesignforordningen

2.3. Genbrugsområder på kommunale genbrugspladser

3. Lovforslagets hovedpunkter

3.1. Bemyndigelse til at fastsætte regler om modtagekontrol mv. på affaldsbehandlingsanlæg

3.1.1. Gældende ret

3.1.1.1. Miljøbeskyttelsesloven

3.1.1.2. Affaldsbekendtgørelsen

3.1.1.3. Bekendtgørelse om anlæg, der forbrænder affald

3.1.1.3. Ecodesignforordningen

3.1.2. Miljøministeriets overvejelser og den foreslåede ordning

3.1.2.1. Krav om kontrol

3.1.2.2. Krav om afvisning

3.1.2.3. Krav om indberetning til tilsynsmyndigheden

3.2. Ophævelse af regler om genbrugshjørner

3.2.1. Gældende ret

3.2.2. Miljøministeriets overvejelser og den foreslåede ordning

4. Konsekvenser for opfyldelsen af FN’s verdensmål

5. Økonomiske konsekvenser og implementeringskonsekvenser for det offentlige

6. Økonomiske og administrative konsekvenser for erhvervslivet m.v.

7. Administrative konsekvenser for borgerne

8. Klimamæssige konsekvenser

10. Miljø- og naturmæssige konsekvenser

11. Forholdet til EU-retten

12. Hørte myndigheder og organisationer m.v.

13. Sammenfattende skema

# 1. Indledning

Lovforslaget indeholder forslag til ændring af miljøbeskyttelsesloven, jf. lovbekendtgørelse nr. 48 af 12. januar 2024, som ændret ved lov nr. 323 af 2. februar 2024 (herefter miljøbeskyttelsesloven).

Med lovforslaget foreslås det, at der indsættes en bemyndigelse i miljøbeskyttelsesloven til miljøministeren, som kan anvendes til at fastsætte regler om virksomheder, der driver affaldsbehandlingsanlægs forpligtelser ved modtagelse af affald egnet til materialenyttiggørelse.

Med de foreslåede bestemmelser kan ministeren fastsætte regler om, at virksomheder, der driver affaldsbehandlingsanlæg skal foretage kontrol af indhold af affald egnet til materialenyttiggørelse og om, at virksomheder, der driver forbrændingsanlæg skal afvise affald, hvis det vurderes, at affaldslæsset indeholder affald egnet til materialenyttiggørelse og om, at genanvendelsesanlæg skal afvise at modtage affald i form af usolgte forbrugerprodukter.

Det forventes, at der efter lovforslaget fastsættes regler om, at virksomheder, der driver affaldsbehandlingsanlæg kan afvise affaldslæs egnet til materialenyttiggørelse på to måder. Dels kan virksomheden fysisk afvise affaldslæsset, hvorefter det bortkøres fra affaldsbehandlingsanlægget. Dels kan virksomheden administrativt afvise affaldslæsset i tilfælde, hvor det ikke er praktisk muligt fysisk at afvise affaldslæsset.

Endelig foreslås det, at ministeren bemyndiges til at fastsætte regler om, at virksomheder, der driver et affaldsbehandlingsanlæg, skal underrette affaldstilsynsmyndigheden og affaldsproducenten, hvis det ved kontrol vurderes, at et affaldslæs indeholder affald egnet til materialenyttiggørelse eller usolgte forbrugerprodukter, og at virksomheden skal indberette oplysninger til brug for affaldstilsynsmyndigheden.

Bemyndigelsen skal anvendes til at udmønte dele af den politiske aftale om Klimaplanen for en grøn affaldssektor og cirkulær økonomi (af juni 2020) og den opfølgende aftale (2022), der angår styrket affaldstilsyn.

Bemyndigelsen skal herudover anvendes til at supplere den nye forordning om miljøvenligt design, jf. Europa-Parlamentets og Rådets forordning (EU) 2024/ af […] om fastlæggelse af en ramme for krav til miljøvenligt design for bæredygtige produkters, herefter ecodesignforordningens, bestemmelser om forbud mod destruktion af visse forbrugerprodukter. Det foreslås således, at miljøministeren får bemyndigelse til at fastsætte supplerende regler om håndhævelse af ecodesignforordningen.

Med lovforslaget foreslås endelig, at miljøbeskyttelseslovens bestemmelser om bemyndigelser til at fastsætte regler om genbrugsområder på de kommunale genbrugspladser samt gebyrfinansieringshjemmelen hertil ophæves. Bestemmelserne er aldrig blevet udmøntet og forventes ikke udnyttet, og ophævelsen forventes dermed ikke have praktisk betydning.

## 2. Lovforslagets baggrund

2.1. Den politiske aftale om en klimaplan for en grøn affaldssektor og cirkulær økonomi

Erhvervsaffald udgjorde i 2021 ca. 74 pct. af den totale affaldsmængde. Virksomhederne har efter affaldsbekendtgørelsen, udstedt i medfør af miljøbeskyttelsesloven, pligt til at sortere deres affald og sikre, at udsorteret affald egnet til materialenyttiggørelse ikke bliver sendt til forbrænding. I dag er affaldstilsynet med virksomhedernes affaldshåndtering dog varierende fra kommune til kommune og i mange tilfælde begrænset. Samtidig har modtagekontrollen på affaldsforbrændingsanlæg som led i miljøtilsynet fokus på at undgå luftforurening, men ikke på at undgå forbrænding af affald egnet til materialenyttiggørelse. Desuden er der forskellig praksis for klassificering af affald på tværs af kommunegrænserne. Uensartet affaldstilsyns- og klassificeringspraksis skaber ulige konkurrencevilkår mellem virksomhederne på tværs af kommunegrænser og medfører, at store mængder affald egnet til materialenyttiggørelse sendes til forbrænding.

På denne baggrund indgik den daværende regering (Socialdemokratiet) og Venstre, Radikale Venstre, Socialistisk Folkeparti, Enhedslisten, Det Konservative Folkeparti, Liberal Alliance og Alternativet den 16. juni 2020 aftale om en *Klimaplan for en grøn affaldssektor og cirkulær økonomi* (herefter klimaplanen)*.* Enhedslisten, Det konservative Folkeparti og Alternativet er siden udtrådt af aftalen. Et af delelementerne i aftalen er et styrket og risikobaseret affaldstilsyn, således at indsatsen målrettes de virksomheder, hvor der er størst risiko for, at reglerne ikke overholdes, og hvor miljørisikoen er størst.

Aftalens delelement om styrket affaldstilsyn og strømlinet praksis er beskrevet nærmere i opfølgende aftale om *Klimaplan for en grøn affaldssektor og cirkulær økonomi* fra den 30. august 2022. Med aftalen blev der blandt andet opnået enighed om følgende:

1. Dele af affaldstilsynet flyttes fra kommunerne og Landbrugsstyrelsen til Miljøstyrelsen fra 2025. Samtidigt overtager Miljøstyrelsen hele ansvaret for klassificering af alt affald fra kommunerne fra 2025.
2. Affaldstilsynet deles op i et administrativt databaseret tilsyn og et fysisk tilsyn i form af kontrolbesøg hos virksomhederne. Frekvensen af affaldstilsynet skal fra 2025 være sådan, at hver 15. virksomhed årligt udtrækkes til administrativt tilsyn, og hver 75. virksomhed udtrækkes til fysisk tilsyn. I 2027 øges frekvensen til henholdsvis hver 3. virksomhed og hver 15. virksomhed.
3. For tilsyn med import og eksport af affald skal tilsynsfrekvensen fra 2025 øges, sådan at det administrative tilsyn øges fra hver 1700. affaldstransport til hver 100. affaldstransport, og det fysiske tilsyn øges fra hver 550. affaldstransport til hver 250. affaldstransport.
4. Forbrændingsanlæggene skal fra 2025 forpligtes til at afvise affaldslæs, der indeholder så meget genanvendeligt affald, at det samlede affaldslæs klassificeres som genanvendeligt. Forbrændingsanlæggene forpligtes samtidig til at give en tilbagemelding til relevante affaldstilsynsmyndigheder med henblik på, at disse fører affaldstilsyn hos den relevante affaldsproducent eller affaldsindsamler. Inden den styrkede modtagekontrol træder i kraft, skal Miljøstyrelsen udarbejde en vejledning, hvorefter forbrændingsanlæg kun må behandle affaldslæs, der falder under en mindstegrænse for indhold af genanvendeligt affald. Dette skal sikre, at forbrændingsanlæg kun må behandle affaldslæs, hvor intet eller en meget begrænset andel af affaldet potentielt ville kunne genanvendes.
5. Udførsel af affaldstilsyn samt tilsyn med import og eksport af affald skal overgå til fuld gebyrfinansiering i henhold til det EU-retlige forureneren betaler-princip.

Med nærværende lovforslag foreslås tilvejebragt bemyndigelse til, at miljøministeren kan fastsætte regler, der implementerer pkt. 4 om modtagekontrol på affaldsbehandlingsanlæg, der modtager affald med henblik på forbrænding.

2.2. Ecodesignforordningen

Den xx 2024 vedtog EU en ny ecodesignforordning. Forordningen trådte i kraft den [xxx].

Forordningen indeholder i artikel 24 en forpligtelse for store og mellemstore virksomheder til årligt at informere om affaldshåndteringen af usolgte forbrugerprodukter på enten deres hjemmeside eller deres bæredygtighedsrapportering, og i artikel 25 en bemyndigelse for Kommissionen til i delegerede retsakter at vedtage produktspecifikke forbud mod virksomheders destruktion af usolgte forbrugerprodukter. Forordningen indeholder i artikel 25, jf. bilag VII, et forbud mod destruktion af usolgt beklædning og fodtøj. Øvrige forbud vedtaget efterfølgende i delegerede retsakter mod destruktion af usolgte forbrugerprodukter vil fremgå af bilag VII. Mikrovirksomheder og små virksomheder er i hovedsagen undtaget både informationsforpligtelsen og forbud.

Med forordningen bestemmes, at alene usolgte forbrugerprodukter, som opfylder betingelserne for at kunne undtages fra forbud mod destruktion, må destrueres i form af f.eks. forbrænding eller genanvendelse (der også anses som destruktion i forordningens forstand).

Kommissionen kan i medfør af artikel 25 vedtage delegerede retsakter, der fastsætter undtagelser fra forbuddet mod destruktion af usolgte forbrugerprodukter, når det er relevant og af følgende grunde: 1) sundheds-, hygiejne- og sikkerhedsmæssige betænkeligheder, 2) skader forårsaget på produkter som følge af håndtering, eller som opdages, efter produktet er blevet returneret af en forbruger, og som ikke kan repareres på en omkostningseffektiv måde, 3) produkters uegnethed til det formål, de er beregnet til, 4) manglende accept af produkter, der tilbydes til donation, 5) produkters uegnethed til forberedelse med henblik på genbrug eller genfremstilling, 6) produkter, der er usælgelige på grund af krænkelser af intellektuelle ejendomsrettigheder, herunder forfalskede produkter eller 7) hvor destruktion er den mulighed, der har mindst negative miljøpåvirkninger.

Det foreslås med lovforslaget, at miljøministeren bemyndiges til at fastsætte supplerende regler om håndhævelse af forordningens og kommende delegerede retsakters forbud mod destruktion af forbrugerprodukter. Det foreslås således, at ministeren får hjemmel til at fastsætte, at virksomheder, der driver affaldsbehandlingsanlæg, skal sikre, at affaldet er ledsaget af oplysning om affaldets indhold af usolgte forbrugerprodukter. Ministeren får endvidere hjemmel til at fastsætte, at affaldsbehandlingsanlæg skal afvise at modtage affald i form af usolgte forbrugerprodukter og underrette tilsynsmyndigheden om afvisningen samt indberette oplysninger til brug for tilsynsmyndighedens behandling af sagen.

2.3 Genbrugsområder på kommunale genbrugspladser

Det fremgår af klimaplanen at ”Genbrugspladserne vil fremadrettet fortsat være et centralt led i at sikre så meget genbrug og genanvendelse som muligt, og kommunerne vil fortsat skulle drive genbrugspladserne. Flere kommuner har allerede i dag et område, hvor borgerne kan stille ting til genbrug. Fremadrettet forpligtes alle kommunale genbrugspladser til at stille et sådant område, container eller lignende til rådighed, hvor borgerne kan levere genstande til direkte genbrug. Genstandene skal først gøres tilgængelige for private aktører, herunder frivillige organisationer og borgere. De genstande, som ikke afsættes, må kommunerne afsætte i kommunale genbrugsbutikker eller til socioøkonomiske virksomheder. Kommunerne forpligtes til at inddrage de frivillige organisationer i den lokale kommunale udmøntning af initiativet.” Der er med lov nr. 898 af 21. juni 2022 etableret hjemmel i miljøbeskyttelsesloven til, at miljøministeren kan fastsætte regler om gennemførelse af initiativet. Der er med den nævnte lovændring tilføjet en § 50 f i miljøbeskyttelsesloven, der bemyndiger henholdsvis miljøministeren og klima-, energi- og forsyningsministeren til at fastsætte nærmere regler om genbrugsområder på genbrugspladser, samt § 48, stk. 1, nr. 2, om fastsættelse af gebyrer til drift af genbrugsområderne.

Initiativet indebar, at kommunerne ved bekendtgørelse skulle forpligtes til at etablere genbrugsområder på de kommunale genbrugspladser og give private aktører, herunder frivillige organisationer, adgang til genbrugsgenstande, før de afsættes i kommunale genbrugsbutikker. Initiativet indebar endvidere en mulighed for at fastsætte regler om, at kommunerne kunne gebyrfinansiere planlægning, etablering, drift og administration af genbrugsområder på genbrugspladser.

To udkast til bekendtgørelser, der skulle udmønte initiativet har været i høring i andet halvår af 2022.

I forbindelse med den offentlige høring af bekendtgørelserne blev der tilkendegivet en række bekymringer, bl.a. i forhold til manglende lokal fleksibilitet, øget bureaukrati, og at reglerne kan have konsekvenser for borgere der er ansat i en social beskæftigelsesordning, jf. § 103 i serviceloven, jf. lovbekendtgørelse nr. 67 af 22. januar 2024.

Miljøministeriet og Klima-, Energi- og Forsyningsministeriet valgte i foråret 2023 at sætte arbejdet med udstedelse af bekendtgørelserne i bero og afsøge, hvorvidt initiativet kunne implementeres på en mere fleksibel måde. Det har dog ikke vist sig muligt. Aftalekredsen bag klimaplanen har derfor besluttet ikke at gennemføre initiativet og i stedet bakke op om den frivillige indsats på kommunernes genbrugspladser. Som følge heraf foreslås miljøbeskyttelseslovens § 48, stk. 1, nr. 2, og § 50 f ophævet.

Eftersom der ikke er blevet udstedt regler, der udmønter § 50 f, vurderes ophævelsen ikke at have praktisk betydning for hverken kommuner, virksomheder eller borgere. Eftersom udstedelse af regler om gebyrer efter § 48, stk. 1, nr. 2, er betinget af, at der udstedes regler efter § 50 f, vurderes ophævelsen af § 48, stk. 1, nr. 2, heller ikke at have praktisk betydning.

# 3. Lovforslagets hovedpunkter

## 3.1. Bemyndigelse til at fastsætte regler om modtagekontrol mv. på affaldsbehandlingsanlæg

3.1.1. Gældende ret

3.1.1.1. Miljøbeskyttelsesloven

I miljøbeskyttelseslovens kapitel 5 er der fastsat regler om listevirksomhed og anden erhvervsvirksomhed, som blandt andet har til formål at sikre, at forbrændingsanlæg ikke forurener omgivelserne ud over det acceptable niveau. Ved miljøtilsyn fører tilsynsmyndigheden tilsyn med, at udledningen fra virksomheden er forenelig med miljøbeskyttelseslovens formål herunder, at vilkår i godkendelser og tilladelser samt regler i bekendtgørelser efter miljøbeskyttelsesloven overholdes. I miljøgodkendelsen af forbrændingsanlæg stiller godkendelsesmyndigheden krav til, at de virksomheder, der driver anlæggene, udfører egenkontrol. Dette kan f.eks. gøres ved kamerainstallation og udspredning af affaldet på gulv. Herudover er der i affaldsforbrændingsbekendtgørelsens § 21 fastsat krav om egenkontrol, jf. nedenfor.

Virksomheder, der driver affaldsforbrændingsanlæg, fører på denne baggrund egenkontrol med tilkørte læs for at sikre, at kun forbrændingsegnet affald sendes til forbrænding. Kravet om egenkontrollen har hjemmel i miljøbeskyttelseslovens § 7, stk. 1, nr. 1 og 2, der har til formål at forebygge forurening fra virksomheder, anlæg mv. Tilsyn med egenkontrollen, herunder anlæggenes stikprøvekontrol, er en del af det nuværende miljøtilsyn med forbrændingsanlæggene, der har fokus på, at det indleverede affald ikke medfører forøget luftforurening fra forbrændingsanlægget.

Miljøbeskyttelsesloven indeholder derimod ikke regler om at virksomheder, der driver affaldsbehandlingsanlæg med henblik på forbrænding, skal gennemføre en modtagekontrol med fokus på affald egnet til materialenyttiggørelse. Miljøbeskyttelsesloven indeholder dog en række generelle regler om, hvordan affald skal håndteres, herunder at udarbejdelse af politikker og regler skal følge det såkaldte affaldshierarki, jf. nedenfor.

Det fremgår videre af § 44, stk. 1, i miljøbeskyttelsesloven, at miljøministeren kan fastsætte regler om klassificering, håndtering, sortering og opbevaring af affald.

Det fremgår af § 45, stk. 1, i miljøbeskyttelsesloven, at kommunalbestyrelsen forestår håndteringen af affald, medmindre andet er fastsat i loven eller regler udstedt i medfør af loven.

Det fremgår af § 46 a, stk. 2, i miljøbeskyttelsesloven, at miljøministeren kan fastsætte regler om krav til anmeldelse, dokumentation og oplysninger om affald, herunder om myndigheders, borgeres, grundejeres, virksomheders, ejeres, køberes, sælgeres og eksportørers pligt til at foretage anmeldelse af, dokumentere og afgive oplysninger om affald, herunder i sager om klassificering af affald samt foretage undersøgelser af affald for egen regning.

Det fremgår af miljøbeskyttelseslovens § 6 b, at udarbejdelse af politikker og udstedelse af regler om affaldsforebyggelse og -håndtering i udgangspunktet skal ske i overensstemmelse med affaldshierarkiet. Affaldshierarkiet består af 5 niveauer, hvoraf kun niveau 2-5 omhandler affaldshåndtering, mens niveau 1 omhandler affaldsforebyggelse.

Affaldshierarkiet indeholder følgende niveauer:

1. Affaldsforebyggelse: Tiltag, der reducerer mængden af affald, der produceres (f.eks. direkte genbrug af byggematerialer).
2. Forberedelse med henblik på genbrug: Enhver nyttiggørelsesoperation i form af kontrol, rengøring eller reparation, hvor produkter eller produktkomponenter, der er blevet til affald, forberedes, således at de kan genbruges uden anden forbehandling (f.eks. kasserede mursten, der rengøres og indgår i et nyt byggeprojekt).
3. Genanvendelse: Enhver nyttiggørelsesoperation, hvor affaldsmaterialer omforarbejdes til produkter, materialer eller stoffer, hvad enten de bruges til det oprindelige formål eller til andre formål (f.eks. nedknusning af gips til anvendelse i nye plader). Heri indgår omforarbejdning af organisk materiale, men ikke energiudnyttelse og omforarbejdning til materialer, der skal anvendes til brændsel eller til opfyldningsoperationer.
4. Anden nyttiggørelse: Enhver nyttiggørelsesoperation, bortset fra de operationer, hvor affald forberedes til genbrug, genanvendes, energiudnyttes ved forbrænding eller forbehandles (f.eks. nedknust bygge- og anlægsaffald til opbygning af en støjvold).
5. Bortskaffelse: Enhver operation, der ikke er nyttiggørelse, også hvis operationen som sekundær konsekvens fører til genvinding af stoffer eller til energiudnyttelse (f.eks. deponering).

3.1.1.2 Affaldsbekendtgørelsen

Bekendtgørelse nr. 2512 af 10. december 2021 om affald (affaldsbekendtgørelsen), indeholder med hjemmel i miljøbeskyttelsesloven regler om affaldshåndtering, klassificering, planlægning, anmeldelse m.v.

Det fremgår af § 2, at ved affald forstås i bekendtgørelsen ethvert stof eller enhver genstand, som indehaveren skiller sig af med eller agter eller er forpligtet til at skille sig af med.

Bekendtgørelsens § 3 indeholder blandt andet definitioner af affald egnet til materialenyttiggørelse, affaldsbehandlingsanlæg, forbrændingsegnet affald, genanvendeligt affald, genanvendelse og forberedelse med henblik på genbrug.

Ved *affald egnet til materialenyttiggørelse*forstås affald, som kan forberedes til genbrug, genanvendes eller anvendes til anden endelig materialenyttiggørelse eller forbehandling med henblik på en af de nævnte behandlingsformer.

Ved *affaldsbehandlingsanlæg* forstås anlæg, som nyttiggør eller bortskaffer affald, herunder anlæg, som forbereder affald forud for nyttiggørelse eller bortskaffelse.

Ved *forbrændingsegnet affald* forstås affald, som ikke er egnet til materialenyttiggørelse, og som kan destrueres ved forbrænding, uden at forbrænding heraf giver anledning til udledning af forurenende stoffer i uacceptabelt omfang. Forbrændingsegnet affald omfatter ikke affald, som det efter lovgivningen er forbudt at forbrænde, og affald, der efter lovgivningen, herunder et regulativ vedtaget af kommunalbestyrelsen, skal indsamles eller anvises til materialenyttiggørelse eller anden behandling, herunder deponering eller som konkret anvises til materialenyttiggørelse eller anden behandling, herunder deponering.

Ved *genanvendeligt affald* forstås affald, som er egnet til genanvendelse, og som efter lovgivningen skal genanvendes.

Ved *genanvendelse* forstås enhver nyttiggørelsesoperation, hvor affaldsmaterialer omforarbejdes til produkter, materialer eller stoffer, hvad enten de bruges til det oprindelige formål eller til andre formål. Heri indgår omforarbejdning af organisk materiale, men ikke energiudnyttelse og omforarbejdning til materialer, der skal anvendes til brændsel eller til opfyldingsoperationer.

Ved *forberedelse med henblik på genbrug* forstås enhver nyttiggørelsesoperation i form af kontrol, rengøring eller reparation, hvor produkter eller produktkomponenter, der er blevet til affald, forberedes, således at de kan genbruges uden anden forbehandling.

Det fremgår af § 13, stk. 1, at den kommunale affaldshåndtering skal ske i overensstemmelse med følgende affaldshierarki:

1. Forberedelse med henblik på genbrug
2. Genanvendelse
3. Anden nyttiggørelse
4. Bortskaffelse

Affaldshierarkiet kan fraviges for særlige affaldsstrømme, hvis fravigelsen er begrundet i en livscyklusbetragtning.

Det fremgår af § 60, at affaldsproducerende virksomheder skal sortere deres affald til særskilt indsamling og sikre, at deres sorterede erhvervsaffald, som er egnet til materialenyttiggørelse, forberedes med henblik på genbrug, genanvendes eller anvendes til anden endelig materialenyttiggørelse efter reglerne om håndtering af erhvervsaffald egnet til materialenyttiggørelse i bekendtgørelse om affaldsregulativer, -gebyrer og -aktører m.v. Det fremgår endvidere, at affaldsproducerende virksomheder skal sikre en høj reel genanvendelse af affaldet samt på anmodning fra kommunalbestyrelsen dokumentere, hvor stor en del af de enkelte affaldsfraktioner, der reelt bliver forberedt med henblik på genbrug eller genanvendt.

Det fremgår af § 77, at det er kommunalbestyrelsen, der fører tilsyn med at bekendtgørelsens bestemmelser overholdes, dog således at Miljøstyrelsen fører tilsyn med overholdelse af afgørelser truffet af Miljøstyrelsen.

Overtrædelse af kravet om affaldssortering i § 60, stk. 1, straffes med bøde, jf. § 79, stk. 1, nr. 10.

3.1.1.3. Bekendtgørelse om anlæg, der forbrænder affald

På affaldsforbrændings- og medforbrændingsanlæg foreskriver bekendtgørelse om anlæg, der forbrænder affald, at virksomheder, der driver anlæggene, skal foretage en modtagekontrol med det tilførte affald. Modtagekontrollens formål er ifølge bekendtgørelsen at sikre, at anlæggene kun forbrænder det affald, som de har godkendelse til.

Det følger således af affaldsforbrændingsbekendtgørelsens § 20 om affaldsmodtagelse, at virksomheden skal tage alle de nødvendige forholdsregler ”for i det videst mulige, praktisk gennemførlige omfang at forebygge eller begrænse forurening af luft, jord, overfladevand og grundvand såvel som andre miljøskader, lugt og støjgener samt for at undgå direkte fare for menneskers sundhed. Det følger i forlængelse heraf i § 21, stk. 1, at virksomheden i forbindelse med modtagelse af affald skal sikre sig, ”at der foreligger alle nødvendige oplysninger om affaldet for at kunne vurdere, om det må indgå i den påtænkte forbrændingsproces.”

Modtagekontrollen skal sikre, at affaldsforbrændingsanlægget ikke modtager affald, der ikke må forbrændes, fordi det ikke er egnet til forbrænding på det pågældende anlæg.

3.1.1.3 Ecodesignforordningen

Ecodesignforordningen bygger videre på erfaringer fra det gældende ecodesigndirektiv (2009/125/EC), som bl.a. har udgjort et væsentligt bidrag til at reducere energiforbruget fra energirelaterede produkter. Forordningen skal bidrage til at forbedre produkters miljømæssige bæredygtighed og sikre fri bevægelighed på det indre marked ved, at Kommissionen i medfør af forordningen kan vedtage krav til miljøvenligt design til stort set alle fysiske produkter (undtagen fødevarer, foder og lægemidler), som markedsføres i EU. Ved udvidelsen sættes større fokus på produkters miljø- og klimaaftryk samt cirkulær økonomi.

Forordningen træder i kraft den […] og får anvendelse fra den […], hvorefter den vil være direkte anvendelig i Danmark.

Forordningen indeholder elementer, som skal forebygge destruktion af usolgte forbrugerprodukter, herunder produkter, der returneres i henhold til forbrugerfortrydelsesretten. Det fremgår overordnet af artikel 23, at erhvervsdrivende skal træffe de nødvendige foranstaltninger, som med rimelighed kan forventes at forebygge behovet for at destruere usolgte forbrugerprodukter.

Ved destruktion forstås i henhold til forordningen ”forsætlig beskadigelse eller kassering af et produkt som affald med undtagelse af at kassere det udelukkende med henblik på levering af det kasserede produkt til forberedelse med henblik på genbrug, herunder istandsættelse eller genfremstilling”.

Det fremgår af artikel 24, at større virksomheder skal offentliggøre oplysninger om antal usolgte, kasserede forbrugerprodukter og grunden hertil. Det skal endvidere oplyses, hvordan produkterne er håndteret i henhold til affaldshierarkiet.

Med forordningen indføres et forbud mod destruktion af usolgte forbrugerprodukter i form af beklædning og fodtøj. Det fremgår således af artikel 25, at det, 24 måneder efter forordningens ikrafttræden, vil være forbudt at destruere forbruger produkter indeholdt i bilag VII.

Kommissionen bliver bemyndiget til at foretage ændringer i bilag VII ved delegerede retsakter og kan således forbyde destruktion af yderligere forbrugerprodukter.

Mikrovirksomheder og små virksomheder er efter artikel 25 undtaget reguleringen om destruktion af usolgte produkter.

Kommissionen kan i medfør af artikel 25 vedtage delegerede retsakter, der fastsætter undtagelser fra forbuddet mod destruktion af usolgte forbrugerprodukter, når det er relevant og af følgende grunde: 1) sundheds-, hygiejne- og sikkerhedsmæssige betænkeligheder, 2) skader forårsaget på produkter som følge af håndtering, eller som opdages, efter produktet er blevet returneret af en forbruger, og som ikke kan repareres på en omkostningseffektiv måde, 3) produkters uegnethed til det formål, de er beregnet til, 4) manglende accept af produkter, der tilbydes til donation, 5) produkters uegnethed til forberedelse med henblik på genbrug eller genfremstilling, 6) produkter, der er usælgelige på grund af krænkelser af intellektuelle ejendomsrettigheder, herunder forfalskede produkter eller 7) hvor destruktion er den mulighed, der har mindst negative miljøpåvirkninger.

3.1.2. Miljøministeriets overvejelser og den foreslåede ordning om modtagekontrol

Med afsæt i den Opfølgende aftale om klimaplan for en grøn affaldssektor og cirkulær økonomi fra 30. august 2022 skal reglerne for en modtagekontrol ændres således, at virksomheder, der driver affaldsforbrændingsanlæggene, fra 2025 forpligtes til at afvise affaldslæs, hvis det vurderes, at affaldslæsset indeholder affald egnet til materialenyttiggørelse. Det bemærkes, at der påtænkes fastsat en grænse for, hvornår et affaldslæs indeholder så meget affald egnet til materialenyttiggørelse, at det er omfattet af reglerne.

Afvisningen kan ske på to måder. Dels kan virksomheden fysisk afvise affaldslæsset, hvorefter det bortkøres fra affaldsbehandlingsanlægget. Dels kan virksomheden administrativt afvise affaldslæsset i tilfælde, hvor det ikke er praktisk muligt fysisk at afvise affaldslæsset.

Samtidig forpligtes virksomheder, der driver forbrændingsanlæggene, til at give en underretning til Miljøstyrelsen med henblik på, at tilsynsmyndigheden kan føre affaldstilsyn hos den relevante affaldsproducent eller affaldsindsamler.

Til brug for håndhævelse af destruktionsforbud i medfør af ecodesignforordningen foreslås der etableret en bemyndigelse til, at miljøministeren kan fastsætte regler om, at virksomheder, der driver anlæg, der modtager affald med henblik på genanvendelse, skal afvise visse usolgte forbrugerprodukter. I første omgang forventes der at blive fastsat regler om afvisning af beklædning og fodtøj, men i takt med at EU-Kommissionen vedtager nye delegerede retsakter i medfør af ecodesignforordningens artikel 25, vil omfanget af forbrugerprodukter, der skal afvises blive forøget. Reglerne forventes fastsat således, at der kun skal ske afvisning, såfremt produkterne ikke er omfattet af undtagelsesbestemmelser fastsat af Kommissionen i medfør af artikel 25, jf. ovenfor.

3.1.2.1 Krav om kontrol

Den foreslåede bemyndigelse i lovforslagets udkast til ny § 44, stk. 8, vil medføre, at ministeren kan fastsætte regler om, at den virksomhed, der driver affaldsbehandlingsanlægget eller genanvendelsesanlægget, skal udføre kontrol ved modtagelsen af affald på affaldsforbrændingsanlæggene og på genanvendelsesanlæggene.

Bemyndigelsen påtænkes udnyttet til at fastsætte regler om, at virksomheder, der driver affaldsforbrændingsanlæggene, skal kontrollere repræsentativt udvalgte affaldslæs, som modtages til forbrænding med henblik på at kontrollere affaldslæssenes indhold af affald egnet til materialenyttiggørelse. Det påtænkes at fastsætte regler om, at kontrollen skal udføres på minimum 5 procent af de affaldslæs, der modtages ugentligt. Det påtænkes endvidere at fastsætte regler om, at anlæggene herudover skal føre kontrol ved konkret begrundet mistanke.

Kontrollen kan være tilpasset de konkrete affaldsforbrændingsanlæg og affaldslæs og kan ske på følgende måder:

Ved visuel kontrol af åbne affaldslæs, ved visuel kontrol af kameraovervågning i forbrændingssiloen eller ved at affaldet udspredes på et gulv eller jorden, hvor affaldet gennemses. Metoderne kan kombineres.

Det forventes, at der fastsættes regler om, at der ved kontrollen foretages en vurdering af affaldets indhold af affald egnet til materialenyttiggørelse med henblik på en vurdering af, om grænsen for indehold af affald egnet til materialenyttiggørelse er overskredet, således at affaldslæsset er omfattet af reglerne.

Det bemærkes, at den vurdering der foretages ved forbrændingsanlæggenes modtagekontrol ikke vil have karakter af en egentlig afgørelse om klassificering. Der er tale om en indledende vurdering foretaget af den virksomhed, der driver forbrændingsanlægget med henblik på at indsamle oplysninger og afgøre, hvorvidt der skal ske indberetning til Miljøstyrelsen med henblik på en nærmere vurdering af sagen og en egentlig klassificering af affaldet.

Bemyndigelsen påtænkes endvidere udnyttet til at stille krav om, at virksomheder, der driver genanvendelsesanlæggene, skal foretage kontrol af, hvorvidt det indleverede affald indeholder usolgte forbrugerprodukter til destruktion i strid med ecodesignforordningens bestemmelser. Kontrollens karakter og omfang vil afhænge af typen af forbrugerprodukter, der omfattes af forbuddet.

3.1.2.2 Krav om afvisning

Den foreslåede bemyndigelse i lovforslagets udkast til ny § 44, stk. 9, 1. pkt, påtænkes anvendt til at forpligte virksomheder, der driver affaldsforbrændingsanlæg til at afvise affaldslæs, som indeholder affald egnet til materialenyttiggørelse.

Bemyndigelse vil medføre, at ministeren vil kunne fastsætte regler om en grænse for, hvornår et affaldslæs indeholder så meget affald egnet til materialenyttiggørelse, at det er omfattet af reglerne.

Ministeren vil således kunne fastsætte regler om, at virksomheder, der driver forbrændingsanlæg, skal vurdere, om et affaldslæs indeholder affald egnet til materialenyttiggørelse, der overstiger en grænse.

Såfremt virksomheden, der driver anlægget, ved en visuel kontrol af et åbent affaldslæs, før det er læsset i silo eller ud på gulv, har vurderet, at det samlede affaldslæs er egnet til materialenyttiggørelse, vil affaldslæsset kunne fysisk afvises fra forbrændingsanlægget. Såfremt kontrollen er foretaget i form af udspredning på gulv eller gennemgang af overvågningsbilleder af affaldslæsset på vej ned i affaldssiloen, vil det i praksis ikke være muligt, fysisk at afvise læsset.

Det skyldes, at affald, der spredes ud på gulvet eller læsses i silo, ikke er praktisk muligt at tilbageføre i den lastbil, affaldet kom med. Affaldet transporteres ofte i lukkede komprimatorbiler, og derfor er affaldet komprimeret inden aflæsning, og der er ikke det fornødne udstyr til stede på alle forbrændingsanlæg til, at en eventuel tilbagelæsning kan ske i henhold til arbejdsmiljøreglerne. Herudover er det ikke alle forbrændingsanlæg, som har de fornødne overdækkede faciliteter ved siloen til at aflæsse affaldslæs og kontrollere læsset på denne måde. Mange anlæg er begrænset til at kontrollere affaldslæs ved overvågningsbilleder af aflæsning af affaldet ned i siloen.

Derfor påtænkes bemyndigelsesbestemmelse udnyttet på en sådan måde, at det vil være muligt at afvise affaldet administrativt ved at informere affaldsproducenten eller affaldsindsamleren om, at affaldet vurderes at være egnet til materialenyttiggørelse, og der vil ske indberetning til tilsynsmyndigheden om, at reglerne ikke er overholdt, og affaldet derfor er afvist administrativt men ikke fysisk.

Den foreslåede bemyndigelse i lovforslagets udkast til ny § 44, stk. 9, 2. pkt., påtænkes anvendt til at forpligte virksomheder, der driver genanvendelsesanlæg til at afvise at modtage usolgte forbrugerprodukter, der er omfattet af destruktionsforbud ifølge ecodesignforordningen, og som ikke lever op til evt. undtagelser vedtaget i delegerede retsakter.

3.1.2.3 Underretning og indberetning om affaldets indhold af affald egnet til materialenyttiggørelse og usolgte forbrugerprodukter

Den foreslåede bestemmelse i miljøbeskyttelseslovens § 44, stk. 10, vil bemyndige miljøministeren til at kunne fastsætte regler om, at virksomheder, der driver affaldsbehandlingsanlæg skal underrette affaldstilsynsmyndigheden og affaldsproducenten eller affaldsindsamleren, hvis det ved kontrol vurderes, at et affaldslæs indeholder affald egnet til materialenyttiggørelse eller usolgte forbrugerprodukter og indberette oplysninger til brug for affaldstilsynsmyndigheden. I forlængelse heraf vil ministeren kunne fastsætte en grænse for, hvornår et affaldslæs indeholder så meget affald egnet til materialenyttiggørelse, at det er omfattet af reglerne.

Underretningen af affaldsproducenten eller indsamleren forventes at skulle indeholde oplysninger om, at der ved kontrol er fundet affald egnet til materialenyttiggørelse eller usolgte forbrugerprodukter, og at affaldet derfor er afvist enten administrativt eller fysisk. Ved fysisk afvisning forstås, at affaldslæsset forvises fra anlægget og ved administrativ afvisning forstås, at affaldslæsset forbrændes, men at affaldsproducent og affaldstilsynsmyndighed underrettes om affaldets indhold af affald egnet til materialenyttiggørelse. Hvis det vurderes, at et affaldslæs indeholder affald egnet til materialenyttiggørelse, kan det give anledning til et fysisk affaldstilsyn hos den pågældende affaldsproducent eller affaldsindsamler.

Indberetningen til Miljøstyrelsen forventes at skulle indeholde oplysninger, som er relevante for, at Miljøstyrelsen kan udpege virksomheder til affaldstilsyn. Det forventes endvidere, at der vil blive stillet krav om digital indberetning med hjemmel i miljøbeskyttelseslovens § 79 b, stk. 1, nr. 11.

## 3.2. Ophævelse af bestemmelser om genbrugsområder på de kommunale genbrugspladser samt gebyrfinansiering hertil

3.2.1. Gældende ret

I miljøbeskyttelseslovens § 50 f samt § 48, stk. 1, nr. 2, er der hjemmel til, at fastsætte regler om at gennemføre klimaplanens initiativ om genbrugsområder.

§ 50 f, stk. 1, bemyndiger miljøministerens til at fastsætte regler om kommunalbestyrelsens pligt til at etablere genbrugsområder på genbrugspladser i kommunen, herunder om størrelse, indretning, drift og anvendelse af genbrugsområdet. § 50 f, stk. 2, bemyndiger klima-, energi- og forsyningsministeren til at fastsætte regler om kommunalbestyrelsens pligt til at give private aktører eller kommunale institutioner mulighed for at overtage genstande, der er afleveret i genbrugsområder på genbrugspladser, herunder om kommunalbestyrelsens pligt til at afsætte genstandene vederlagsfrit. Klima-, energi- og forsyningsministeren bemyndiges endvidere til at fastsætte regler om inddragelse af offentligheden i den lokale udmøntning af ordningen, herunder om udelukkende digital annoncering. Bemyndigelsen er ikke blevet udmøntet.

§ 48, stk. 1, nr. 2, giver kommunalbestyrelserne mulighed for, at gebyrfinansiere planlægning, etablering, drift og administration af genbrugsområderne etableret efter § 50 f, over kommunernes affaldsgebyr. § 48, stk. 1, nr. 2, giver udelukkende hjemmel til at de ovennævnte aktiviteter kan gebyrfinansieres genbrugsområder etableret efter regler, fastsat med hjemmel i § 50 f. Øvrige genbrugsrelaterede aktiviteter kan således ikke gebyrfinansieres, jf. § 48.

3.2.2. Miljøministeriets overvejelser

To udkast til bekendtgørelser, der skulle udmønte initiativet var i høring i andet halvår af 2022. I forbindelse med høringen var der en række bemærkninger fra interessenter, der hovedsageligt angik udformningen af ordningen. Det angik bl.a. hvilke aktiviteter, som kommunalt ansatte på genbrugspladserne fremadrettet må deltage i inden for reglerne, hvordan kommunerne skal håndtere ansvaret for genbrugsgenstandene, hvordan finansieringen af genbrugsområder under forskellige indsamlings- og afsætningsmodeller fungerer samt hvor stor fleksibilitet kommunerne har i deres implementering af initiativet. Der blev i den forbindelse peget på, at reglerne kan have negative konsekvenser for borgere over 18 år med betydelig nedsat fysisk eller psykisk funktionsevne eller særlige sociale problemer, der, jf. servicelovens § 103, er ansat i en social beskæftigelsesordning. På interessentmøder i foråret 2023 har interessenterne gentaget deres opmærksomhedspunkter.

Som opfølgning på bl.a. høring af bekendtgørelserne og dialog med branchen har Miljøministeriet og Klima-, Energi- og Forsyningsministeriet vurderet, hvorvidt initiativet kan implementeres på en mere fleksibel måde med henblik på at reducere unødige administrative byrder og øget bureaukrati f.eks. i forbindelse med afsætning af genbrugsgenstandene. Det har dog ikke været muligt at identificere en alternativ løsning.

Aftalekredsen bag klimaplanen har derfor besluttet ikke at gennemføre initiativet og i stedet bakke op om den frivillige indsats på kommunernes genbrugspladser.

3.2.3. Den foreslåede ordning

Det er Miljøministeriets vurdering, at de to bestemmelser i miljøbeskyttelseslovens § 50 f og § 48, stk. 1, nr. 2, der etablerer hjemmel til at fastsætte regler, der udmønter klimaplanens genbrugsområdeinitiativ, bør ophæves som følge af den politiske aftale om ikke at gennemføre initiativet.

# 4. Konsekvenser for opfyldelsen af FN's verdensmål

Lovforslaget forventes at bidrage positivt til realisering af verdensmål 12.5., hvorefter affaldsgenereringen skal reduceres væsentligt inden 2030 gennem forebyggelse, reduktion, genvinding og genbrug.

# 5. Økonomiske konsekvenser og implementeringskonsekvenser for det offentlige

De foreslåede bemyndigelsesbestemmelser vil ikke medføre hverken økonomiske konsekvenser eller implementeringskonsekvenser for det offentlige.

Den foreslåede bemyndigelsesbestemmelse forventes ikke ved udmøntning i bekendtgørelser med ophæng i lovforslaget at medføre forøgede opgaver for det offentlige.

De forslåede bemyndigelsesbestemmelser vil dog medføre afledte økonomiske omkostninger for Miljøstyrelsen. Dette skyldes, at lovforslaget bemyndiger ministeren til at stille krav om, at affaldsbehandlingsanlæg, der har afvist at modtage affald i medfør af bestemmelser fastsat i henhold til stk. 9, skal underrette tilsynsmyndigheden om afvisningen. Miljøstyrelsens tilsyn på baggrund af indberetninger fra affaldsbehandlingsanlæg reguleres i en ny bekendtgørelse om affaldstilsyn, der forventes at træde i kraft 1. januar 2025. De økonomiske konsekvenser analyseres i forbindelse med udarbejdelsen af denne bekendtgørelse.

# 6. Økonomiske og administrative konsekvenser for erhvervslivet m.v.

De foreslåede bemyndigelsesbestemmelser vil ikke i sig selv medføre økonomiske eller administrative konsekvenser for erhvervslivet. Omfanget af de økonomiske og administrative konsekvenser for erhvervslivet vil afhænge af, hvorledes bemyndigelsesbestemmelsen udmøntes. Nedenstående skøn er derfor behæftet med en betydelig usikkerhed.

Efter de forslåede bemyndigelsesbestemmelser kan ministeren fastsætte regler om, at virksomheder, der driver forbrændingsanlæg, skal foretage visuel eller fysisk kontrol af affald egnet til materialenyttiggørelse. Der foretages allerede i dag stikprøvekontroller på forbrændingsanlæg i forbindelse med eksisterende krav om egenkontrol på forbrændingsanlæg. Alle virksomheder, der driver forbrændingsanlæg, er forpligtet til at udføre egenkontrol i forbindelse med deres miljøgodkendelse. Det er hensigten, at de regler, der påtænkes at udmøntes i affaldsbekendtgørelsen i forhold til kontrol af affald egnet til materialenyttiggørelse, skal implementeres således, at de følger de eksisterende krav om egenkontrol. Der forventes derfor ikke at blive stillet mere vidtgående krav til forbrændingsanlæggene end dem, der allerede eksisterer for deres nuværende egenkontrol. Det forventes, at kontrol af affald egnet til materialenyttiggørelse kan ske i forbindelse med egenkontrol, hvorfor de økonomiske og administrative konsekvenser for erhvervslivet holdes nede.

Ligeledes forventes det, at der ligesom i de eksisterende krav om egenkontrol indføres fleksibilitet i forhold til, hvordan forbrændingsanlæggene kan vælge at udføre en kontrol.

Herudover indebærer de forslåede bemyndigelsesbestemmelser, at der kan fastsættes regler om, at virksomheder, der driver affaldsforbrændingsanlæggene, skal afvise affald, hvis det vurderes, at affaldet indeholder affald egnet til materialenyttiggørelse over en vis grænse, samt at affaldsforbrændingsanlæggene i disse tilfælde skal foretage en indberetning til Miljøstyrelsen og en underretning til affaldsproducenten eller affaldsindsamleren. Dette vurderes at medføre mindre administrative konsekvenser for de virksomheder, der driver forbrændingsanlæggene.

Der forbrændes ca. 3,6 mio. tons affald om året i Danmark, og det gennemsnitlige vognlæs vurderes at veje ca. 4 tons, hvilket svarer til ca. 45.000 vognlæs med affald, som der skal udføres stikprøve på.

Når et vognlæs udtages til kontrol, skal der føres kontrol med indholdet af affald egnet til materialenyttiggørelse. Kontrollen kan udføres i forbindelse med egenkontrol, og forbrændingsanlæggene vurderer selv, at dette vil medføre et merforbrug på 15 minutter pr. kontrol i de første 2 år, hvorefter der her vil opnås en rutine eller effektivisering, som medfører en tidsgevinst på 3 minutter pr. kontrol.

Såfremt det vurderes, at affaldet indeholder affald egnet til materialenyttiggørelse over en vis grænse, skal virksomhederne, der driver forbrændingsanlæg, indberette oplysninger herom til affaldstilsynsmyndigheden. Virksomhederne, der driver forbrændingsanlæggene, anslår, at tidsforbruget til indberetning af oplysninger om affald egnet til materialenyttiggørelse vil udgøre 4 minutter i de første 2 år, hvorefter der vil være opnået en vis rutine, som medfører en tidsgevinst på 2 minutter. Disse tal baserer sig på kontrol af alle papirer for alle kontroller. I praksis forventes det, at virksomhederne, der driver anlæggene, kun vil gennemgå papirer ved læs, hvor det umiddelbart vurderes, at det samlede affaldslæs er egnet til materialenyttiggørelse.

Eftersom virksomhederne, der driver forbrændingsanlæggene allerede foretager lignende kontroller for egenkontrol, findes der allerede eksisterende IT-systemer, der på sigt vil kunne håndtere en styrkelse af modtagekontrollen. Det forventes, at systemet vil være klar til at håndtere den styrkede modtagekontrol medio 2025.

Herunder ses en opsummering af et foreløbigt skøn over de samlede erhvervsøkonomiske omkostninger, der er forbundet med implementering og drift af kontrol på affaldslæs for affald egnet til materialenyttiggørelse.

|  |
| --- |
| **Erhvervsøkonomiske konsekvenser, mio. kr., kontrol modtageanlæg** |
|  |
| År | 2025 | 2026 | 2027 | 2028 | herefter varige |
| Løn | 4,6  | 4,6  | 3,4  | 3,4  | 3,4  |
| Drift  | 0,0  | 0,0  | 0,0  | 0,0  | 0,0  |
| I alt | 4,6  | 4,6  | 3,4  | 3,4  | 3,4  |

Ud af de samlede erhvervsøkonomiske konsekvenser for kontrol på affaldsforbrændingsanlæg udgør de administrative omkostninger ca. 1 mio. kr. årligt i perioden 2025-2026 og fra 2027 og frem ca. 0,5 mio. kr. årligt, som opsummeret i nedenstående tabel.

|  |
| --- |
| **Administrative omkostninger, mio. kr. stikprøvekontrol modtageanlæg (andel af de samlede erhvervsøkonomiske konsekvenser)** |
| År | 2025 | 2026 | 2027 | 2028 | herefter varige |
| Administrative omk. | 1,0  | 1,0  | 0,5  | 0,5  | 0,5  |

I alt vurderes de nye krav til virksomheder, der driver forbrændingsanlæg, ikke at udgøre nogle større erhvervsøkonomiske konsekvenser, idet kontrollen kan udføres i forbindelse med allerede pålagt egenkontrol, og kravene til stikprøvekontrollen ikke overstiger kravene til egenkontrollen.

Ecodesignforordningen indeholder et forbud mod destruktion af affald i form af usolgte beklædningsgenstande og fodtøj. Da der i dag allerede eksisterer modtagekontrol på genanvendelsesanlæg for tekstiler, vurderes udmøntningen af bemyndigelsesbestemmelserne for så vidt angår genanvendelsesanlæg for tekstiler ikke at medføre økonomiske eller administrative konsekvenser. Det er ikke muligt at vurdere de økonomiske og administrative konsekvenser for andre genanvendelsesanlæg, da det på nuværende tidspunkt ikke er fastlagt, hvilke forbrugerprodukter der vil blive omfattet af Ecodesignforordningens bestemmelser på sigt.

Ophævelsen af bestemmelserne om genbrugsområder på kommunale genbrugspladser vurderes ikke at have økonomiske og administrative konsekvenser for erhvervslivet mv.

# 7. Administrative konsekvenser for borgerne

Det vurderes, at lovforslaget ikke medfører administrative konsekvenser for borgere.

# 8. Klimamæssige konsekvenser

De foreslåede bemyndigelsesbestemmelser vil ikke i sig selv medføre klimamæssige konsekvenser. Bemyndigelsesbestemmelserne kan dog i forbindelse med udmøntning i bekendtgørelse medføre klimamæssige konsekvenser. Der er ikke regnet på de konkrete klimamæssige konsekvenser ved udmøntning af reglerne i bekendtgørelsen. Dog forventes det, at der er positive klimamæssige konsekvenser, idet det forventes, at der vil genanvendt mere affald, som dermed ikke forbrændes. Dette er under antagelse om, at forbrændingskapaciteten reduceres i takt med at mængden af dansk forbrændingsegnet affald (ekskl. farligt affald, haveaffald og slam) reduceres. Det er vurderingen, at der ikke er klimamæssige konsekvenser på mere end 10.000 tons CO2-ækvivalenter.

Ophævelsen af bestemmelserne om genbrugsområder på kommunale genbrugspladser vurderes ikke at have klimamæssige konsekvenser.

# 9. Miljø- og naturmæssige konsekvenser

De foreslåede bemyndigelsesbestemmelser vil ikke i sig selv medføre miljø- og naturmæssige konsekvenser. Bemyndigelsesbestemmelserne kan dog i forbindelse med udmøntning i bekendtgørelse medføre miljø- og naturmæssige konsekvenser. Der er ikke regnet på de konkrete miljø- og naturmæssige konsekvenser ved udmøntning af reglerne i bekendtgørelsen. Dog forventes det, at der er positive miljø- og naturmæssige konsekvenser, idet en styrket modtagekontrol indebærer tættere opsyn med virksomhedernes affaldshåndtering og dermed forventet højere regelefterlevelse. Dette forventes at medføre en højere andel af erhvervsaffald sorteres til materialenyttiggørelse. Den præcise mængde affald flyttet fra andre behandlingsformer (forbrænding, anden endelig materialenyttiggørelse og deponering) til genanvendelse eller for så vidt angår usolgte forbrugerprodukter forberedelse med henblik på genbrug forventes derfor også at afhænge af hyppigheden af tilsyn hos virksomhederne. Det vurderes ikke, at udmøntning i bekendtgørelse vil have væsentlige miljø- og naturmæssige konsekvenser.

Ophævelsen af bestemmelserne om genbrugsområder på kommunale genbrugspladser vurderes ikke at have miljø- og naturmæssige konsekvenser.

# 10. Forholdet til EU-retten

Forslaget indeholder bemyndigelse til, at miljøministeren udsteder supplerende regler om håndhævelse af destruktionsforbud for usolgte forbrugerprodukter i medfør af ecodesignforordningen. Lovforslaget indeholder herudover ikke EU-retlige aspekter.

# 11. Hørte myndigheder og organisationer m.v.

Et udkast til lovforslag har i perioden fra den … til den … været sendt i høring hos følgende myndigheder og organisationer m.v.:

…

# 12. Sammenfattende skema

|  |  |  |
| --- | --- | --- |
|   | Positive konsekvenser/mindreudgifter (hvis ja, angiv omfang/Hvis nej, anfør »Ingen«) | Negative konsekvenser/merudgifter (hvis ja, angiv omfang/Hvis nej, anfør »Ingen«) |
| Økonomiske konsekvenser for stat, kommuner og regioner | Ingen | Ingen |
| Implementeringskonsekvenser for stat, kommuner og regioner |  | Ingen |
| Økonomiske konsekvenser for erhvervslivet |  | De første 2 år forventes de samlede erhvervsøkonomiske konsekvenser i forbindelse med øget kontrol med affald egnet til materialenyttiggørelse på 4,6 mio.kr. årligt. Derefter forventes det at falde til 3,4 mio. årligt. |
| Administrative konsekvenser for erhvervslivet | . | Ud af de samlede erhvervsøkonomiske konsekvenser for kontrol på affaldsforbrændingsanlæg udgør de administrative omkostninger ca. 1 mio. kr. årligt i perioden 2025-2026 og fra 2027 og frem ca. 0,5 mio. kr. årligt.  |
| Administrative konsekvenser for borgerne | Ingen | Ingen |
| Klimamæssige konsekvenser | Ingen direkte konsekvenserDer forventes indirekte positive konsekvenser, idet udmøntningen vil medføre, at der genanvendes mere erhvervsaffald, som dermed ikke forbrændes. | Ingen |
| Miljø- og naturmæssige konsekvenser | IngenDet forventes, at der vil være indirekte positive konsekvenser, da det forventes at en styrket kontrol vil medføre en højere regelefterlevelse vedr. sortering af erhvervsaffald til materialenyttiggørelse. | Ingen |
| Forholdet til EU-retten | Forslaget indeholder bemyndigelse til, at miljøministeren udsteder supplerende regler om håndhævelse af destruktionsforbud for usolgte forbrugerprodukter i medfør af ecodesignforordningen. Lovforslaget indeholder herudover ikke EU-retlige aspekter.  |
| Er i strid med de fem principper for implementering af erhvervsrettet EU-regulering/ Går videre end minimumskrav i EU-regulering (sæt X) |  Ja Nej x |

*Bemærkninger til lovforslagets enkelte bestemmelser*

*Til § 1*

Til nr. 1

I miljøbeskyttelseslovens kapitel 5 er der fastsat regler om listevirksomhed og anden erhvervsvirksomhed, som blandt andet har til formål at sikre, at forbrændingsanlæg ikke forurener omgivelserne ud over det acceptable niveau. Ved et miljøtilsyn efter miljøbeskyttelseslovens kapitel 9 fører tilsynsmyndigheden tilsyn med, at udledningen fra virksomheden er forenelig med miljøbeskyttelseslovens formål herunder, at vilkår i godkendelser og tilladelser samt regler i bekendtgørelser overholdes. I miljøgodkendelsen af forbrændingsanlæg stiller godkendelsesmyndigheden krav til, at anlæggene udfører egenkontrol. Dette kan f.eks. gøres ved kamerainstallation og udspredning af affaldet på gulv. Herudover er der i affaldsforbrændingsbekendtgørelsens § 21 fastsat krav om egenkontrol, jf. nedenfor.

Virksomheder, der driver affaldsforbrændingsanlæg, skal på denne baggrund udføre egenkontrol med tilkørte læs for at sikre, at kun forbrændingsegnet affald sendes til forbrænding. Egenkontrollen har hjemmel i miljøbeskyttelseslovens § 7, stk. 1, nr. 1 og 2, der har til formål at forebygge forurening fra virksomheder, anlæg m.v. Tilsyn med egenkontrollen – herunder med anlæggenes stikprøvekontrol – er en del af det nuværende miljøtilsyn med forbrændingsanlæggene, der har fokus på, at det indleverede affald ikke medfører forøget luftforurening fra forbrændingsanlægget.

Miljøbeskyttelsesloven indeholder derimod ikke regler om eller hjemmel til at fastsætte regler om modtagekontrol med fokus på affald egnet til materialenyttiggørelse på affaldsbehandlingsanlæg, der modtager affald med henblik på forbrænding. Miljøbeskyttelsesloven indeholder dog en række generelle regler om, hvordan affald skal håndteres, herunder at udarbejdelse af politikker og regler skal følge det såkaldte affaldshierarki, jf. nedenfor.

Det foreslås med lovforslaget at indsætte et nyt *stk. 8,* i § 44, hvorefter miljøministeren bemyndiges til at kunne fastsætte regler om, at virksomheder, der driver affaldsbehandlingsanlæg, der modtager affald med henblik på forbrænding eller genanvendelse, skal foretage kontrol af affaldets indhold af affald egnet til materialenyttiggørelse og usolgte forbrugerprodukter.

Ved ”kontrol” forstås en undersøgelse af, hvorvidt affaldets indehold overstiger en mindstegrænse for affald egnet til materialenyttiggørelse eller indeholder usolgte forbrugerprodukter. Undersøgelsen vil kunne udføres ved visuel kontrol af åbne affaldslæs, ved gennemsyn af materiale fra overvågningskameraer, ved udspredning af dele af affaldet på gulv eller på anden vis, der er egnet til at fastlægge affaldets indhold.

Ved ”affald egnet til materialenyttiggørelse” forstås i overensstemmelse med affaldsbekendtgørelsens § 3, stk. 1, nr. 1, affald, som kan forberedes til genbrug, genanvendes eller anvendes til anden endelig materialenyttiggørelse eller forbehandling med henblik på en af de nævnte behandlingsformer. Det bemærkes, at usolgte forbrugerprodukter jf. nedenfor er omfattet af definitionen affald egnet til materialenyttiggørelse.

Ved ”usolgte forbrugerprodukter” forstås i henhold til ecodesignforordningens artikel 2 ethvert forbrugerprodukt, der ikke er blevet solgt, herunder overskudslager, for stor lageropbygning og ukurante produkter og produkter, som er blevet returneret af en forbruger på grundlag af dennes fortrydelsesret i overensstemmelse med artikel 9 i direktiv 2011/83/EU, eller, hvor det er relevant, under en eventuel længere fortrydelsesfrist, som den handlende har givet.

Den foreslåede bestemmelse forventes udmøntet i affaldsbekendtgørelsen med regler om, at virksomheder, der driver affaldsforbrændingsanlæg, skal føre kontrol med en vis andel af de affaldslæs, der modtages på affaldsforbrændingsanlægget ugentligt. Bemyndigelsen forventes herudover anvendt til at fastsætte regler om, at affaldsforbrændingsanlæg skal føre kontrol ved begrundet mistanke om, at et affaldslæs indeholder affald egnet til materialenyttiggørelse.

Den foreslåede bestemmelse forventes endvidere at blive udmøntet ved, at der, når ecodesignforordningen træder i kraft, vil blive fastsat bestemmelser om, at virksomheder, der driver genanvendelsesanlæg, skal føre kontrol med, hvorvidt indleverede affaldslæs indeholder usolgte forbrugerprodukter i strid med reglerne i ecodesignforordningen. Hvordan kontrollen nærmere skal foregå, vil afhænge af hvilket forbrugerprodukt, der er tale om.

Der henvises i øvrigt til pkt. 3.1.2.1 i lovforslagets almindelige bemærkninger.

Det foreslås med lovforslaget at indsætte et nyt *stk. 9* i § 44.

Ifølge det foreslåede stk. 9, *1. pkt.,* bliver miljøministeren bemyndiget til at kunne fastsætte regler om, at virksomheder, der driver affaldsbehandlingsanlæg, der modtager affald med henblik på forbrænding, skal afvise affald, hvis det vurderes, at affaldet indeholder affald egnet til materialenyttiggørelse.

Ifølge det foreslåede stk. 9, *2. pkt.,* bliver miljøministeren bemyndiget til at fastsætte regler om, at virksomheder, der driver affaldsbehandlingsanlæg, der modtager affald med henblik på genanvendelse, skal afvise affald i form af usolgte forbrugerprodukter.

Det bemærkes, at der vil blive fastsat regler om en grænse for, hvornår et affaldslæs indeholder så meget affald egnet til materialenyttiggørelse, at det er omfattet af reglerne.

Ved ”afvise” forstås dels en egentlig fysisk afvisning, hvorved affaldet nægtes modtaget på anlægget og dels en såkaldt administrativ afvisning, hvorved affaldet af praktiske årsager alligevel modtages og behandles på anlægget uanset indhold, jf. nedenfor.

I praksis er det forventningen, at afvisningen kommer til at foregå på følgende måde:

En virksomhed, der driver affaldsforbrændingsanlæg, foretager kontrol af et affaldslæs i henhold til bestemmelser fastsat i medfør af § 44, nyt stk. 8. Kontrollen kan f.eks. være visuel kontrol af et åbent læs, kontrol i form af videoovervågning eller kontrol ved udspredning af affald på gulv. Hvis kontrollen medfører, at det vurderes, at affaldet indeholder affald egnet til materialenyttiggørelse over en vis grænse, skal virksomheden afvise affaldslæsset. Det bemærkes, at kontrollen fra affaldsforbrændingsanlæggets side alene er en indledende vurdering af affaldet. Den egentlige klassificering af affaldet foretages af Miljøstyrelsen efter underretning fra virksomheden, der driver affaldsforbrændingsanlægget om afvisningen.

Afvisning kan ske på to måder; ved en fysisk afvisning eller ved en administrativ afvisning. Ved en fysisk afvisning nægter affaldsforbrændingsanlægget at modtage affaldet og læsset bortkøres fra anlægget. Såfremt kontrollen er foretaget i form af gennemgang af overvågningsbilleder af affaldslæsset på vej ned i affaldsforbrændingssiloen eller udspredning på gulv, vil det i praksis ikke være muligt fysisk at afvise læsset.

I sådanne tilfælde vil der i stedet skulle gennemføres en administrativ afvisning, hvorved affaldsforbrændingsanlægget kontakter affaldsproducenten eller -indsamleren og meddeler, at affaldet er administrativt afvist, og at der vil ske underretning af Miljøstyrelsen, jf. nedenfor.

Bemyndigelsen påtænkes udnyttet til at fastsætte regler i affaldsbekendtgørelsen om, at virksomheder, der driver affaldsforbrændingsanlæg, skal afvise at modtage affaldslæs, der indeholder affald egnet til materialenyttiggørelse over en vis grænse.

Bemyndigelsen forventes endvidere anvendt til at fastsætte regler om, at virksomheder, der driver genanvendelsesanlæg, skal afvise at modtage affald, der er omfattet af destruktionsforbud vedtaget i medfør af ecodesignforordningens artikel 25.

Der henvises i øvrigt til pkt. 3.1.2.2 i lovforslagets almindelige bemærkninger.

Det foreslås med lovforslaget at indsætte et nyt *stk. 10* i § 44. Ifølge det foreslåede stk. 10 bemyndiges miljøministeren til at fastsætte regler om, at virksomheder, der driver affaldsbehandlingsanlæg, skal underrette affaldstilsynsmyndigheden og affaldsproducenten, hvis det ved kontrol vurderes, at et affaldslæs indeholder affald egnet til materialenyttiggørelse eller usolgte forbrugerprodukter, og at virksomheden skal indberette oplysninger til brug for affaldstilsynsmyndigheden.

Ved ”oplysninger” forstås nærmere angivne data om den virksomhed, der har afleveret affaldet og om affaldets beskaffenhed, der er relevant for affaldstilsynsmyndighedens mulighed for at oplyse sagen, herunder eksempelvis, navn, CVR-nummer, P-nummer, affaldstype og vægt.

Bemyndigelsen påtænkes anvendt til at fastsætte regler i affaldsbekendtgørelsen om, at virksomheder, der driver affaldsforbrændingsanlæg og som har vurderet, at et affaldslæs indeholder affald egnet til materialenyttiggørelse over en vis grænse eller usolgte forbrugerprodukter, skal underrette Miljøstyrelsen om afvisningen og indberette en række nærmere angivne oplysninger til brug for Miljøstyrelsens tilsyn.

Bemyndigelsen påtænkes endvidere anvendt til at fastsætte regler i affaldsbekendtgørelsen, om at virksomheder, der driver genanvendelsesanlæg og som har vurderet, at et affaldslæs indeholder usolgte forbrugerprodukter, der er omfattet af destruktionsforbud i henhold til ecodesignforordningen, skal underrette Miljøstyrelsen og indberette en række nærmere angivne oplysninger til brug for Miljøstyrelsens tilsyn, f.eks. oplysninger om den afleverende virksomheds navn, CVR-nummer, P-nummer, type af usolgte forbrugerprodukter og vægt.

Underretningen forventes at skulle foretages elektronisk til Miljøstyrelsen i et system, der er under udvikling. Indtil færdiggørelsen af indberetningssystemet vil indberetning kunne ske som nærmere anvist af Miljøstyrelsen i affaldsbekendtgørelsen.

Endelig påtænkes bemyndigelsen anvendt til at fastsætte regler i affaldsbekendtgørelsen om, at virksomheder, der driver affaldsbehandlingsanlæg, skal underrette affaldsproducenten eller affaldsindsamleren, såfremt det er vurderet, at et affaldslæs indeholder affald egnet til materialenyttiggørelse over en vis grænse eller usolgte forbrugerprodukter.

Underretningen af affaldsproducenten eller indsamleren skal indeholde oplysninger om, at der ved kontrol er fundet affald egnet til materialenyttiggørelse over en vis grænse eller usolgte forbrugerprodukter, og at affaldet derfor er afvist enten administrativt eller fysisk. Ved fysisk afvisning forstås, at affaldslæsset forvises fra anlægget, og ved administrativ afvisning forstås, at affaldslæsset forbrændes, men at affaldsproducent og affaldstilsynsmyndighed underrettes om affaldets indhold af affald egnet til materialenyttiggørelse.

Hvis det vurderes, at et affaldslæs indeholder affald egnet til materialenyttiggørelse over en vis grænse, kan det give anledning til et fysisk affaldstilsyn hos den pågældende affaldsproducent eller affaldsindsamler, som herefter vil skulle betale et gebyr for tilsynet. Der henvises i øvrigt til pkt. 3.1.2.3 i lovforslagets almindelige bemærkninger.

Til nr. 2

§ 48, stk. 1, nr. 2, giver kommunalbestyrelserne mulighed for at gebyrfinansiere planlægning, etablering, drift og administration af genbrugsområderne etableret efter § 50 f, over kommunernes affaldsgebyr. § 48, stk. 1, nr. 2., giver udelukkende hjemmel til at de ovennævnte aktiviteter kan gebyrfinansieres ifm. § 50 f-genbrugsområder. Øvrige genbrugsrelaterede aktiviteter kan således ikke gebyrfinansieres, jf. § 48.

Det foreslås at § 48, stk. 1, nr. 2, ophæves.

Eftersom § 48, stk. 1, nr. 2. , er betinget af, at der udstedes regler jf. § 50 f, vurderes ophævelsen ikke at have praktisk betydning.

Til nr. 3

Det følger af miljøbeskyttelseslovens § 48, stk. 8, at klima-, energi- og forsyningsministeren kan fastsætte nærmere regler om de i stk. 1, nr. 5, nævnte henlæggelser til planlagte investeringer, herunder vilkår om sammenhæng til affaldsplaner og om kommunalbestyrelsens beslutning om henlæggelser på baggrund af konkrete, planlagte og budgetterede investeringer og deres finansiering.

Det foreslås, at § 48, stk. 8, ændres således, at ”stk. 1, nr. 5” ændres til: ”stk. 1, nr. 4”.

Den foreslåede ændring er en konsekvens af, at miljøbeskyttelseslovens § 48, stk. 1, nr. 2, ophæves, hvorefter stk. 1, nr. 3-5, bliver til stk. 1, nr. 2-4.

Til nr. 4

Det følger af § 50 f i lov nr. 898 af 21. juni 2022 om ændring af lov om miljøbeskyttelse og lov om Forsyningstilsynet (Nye rammer for kommunal behandling af affald egnet til materialenyttiggørelse, indsamling af erhvervsaffald, genbrug på genbrugspladser og skærpet økonomisk tilsyn), at miljøministeren fastsætter regler om kommunalbestyrelsens pligt til at etablere genbrugsområder på genbrugspladser i kommunen, herunder om størrelse, indretning, drift og anvendelse af genbrugsområdet. Det følger endvidere, at klima-, energi- og forsyningsministeren fastsætter regler om kommunalbestyrelsens pligt til at give private aktører eller kommunale institutioner mulighed for at overtage genstande, der er afleveret i genbrugsområder på genbrugspladser, herunder om kommunalbestyrelsens pligt til at afsætte genstandene vederlagsfrit. Det følger desuden af § 50 f, at klima-, energi- og forsyningsministeren fastsætter regler om inddragelse af offentligheden i den lokale udmøntning af ordningen, herunder om udelukkende digital annoncering.

Det foreslås at § 50 f ophæves.

Eftersom der ikke er blevet udstedt regler efter § 50 f, vurderes ophævelsen ikke at have praktisk betydning.

*Til § 2*

Det foreslås, at loven træder i kraft den 1. januar 2025.

Loven gælder ikke for Færøerne og Grønland. Dette svarer til det, der gælder for miljøbeskyttelsesloven i øvrigt, jf. miljøbeskyttelseslovens § 118.

…

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1**I lov om miljøbeskyttelse, jf. lovbekendtgørelse nr. 48 af 12. januar 2024, som ændret ved § 2 i lov nr. 322 af 2. april 2024 og lov nr. 323 af 2. april 2024, foretages følgende ændringer: |
| **§ 44. ---***Stk. 2-7. ---* | **1.** I *§ 44* indsættes efter stk. 7 som nye stykker:*»Stk. 8*.Miljøministeren kan fastsætte regler om, at virksomheder, der driver affaldsbehandlingsanlæg, der modtager affald med henblik på forbrænding eller genanvendelse, skal foretage kontrol af affaldets indhold af affald egnet til materialenyttiggørelse og usolgte forbrugerprodukter.*Stk. 9.* Miljøministeren kan fastsætte regler om, at virksomheder der driver affaldsbehandlingsanlæg, der modtager affald med henblik på forbrænding, skal afvise affaldet, hvis det indeholder affald egnet til materialenyttiggørelse. Ministeren kan endvidere fastsætte regler om, at virksomheder, der driver affaldsbehandlingsanlæg, der modtager affald med henblik på genanvendelse, skal afvise affald i form af usolgte forbrugerprodukter. *Stk. 10.* Miljøministeren kan fastsætte regler om, at virksomheder, der driver affaldsbehandlingsanlæg, skal underrette affaldstilsynsmyndigheden og affaldsproducenten eller affaldsindsamleren, hvis det ved kontrol vurderes, at et affaldslæs indeholder affald egnet til materialenyttiggørelse eller usolgte forbrugerprodukter, og at virksomhederne skal indberette oplysninger til brug for affaldstilsynsmyndigheden. « |
| **§ 48, stk. 1**Kommunalbestyrelsen skal fastsætte gebyrer til dækning af udgifter til1) ---2) planlægning, etablering, drift og administration af genbrugsområder på genbrugspladser, jf. § 50 f,3) betaling af gebyrer efter § 48 g, stk. 1, udgifter afholdt i forbindelse med Forsyningstilsynets tilsyn efter dette kapitel eller regler udstedt i medfør heraf og omkostninger efter § 11, stk. 1, i lov om Forsyningstilsynet,4) indsamling og registrering af oplysninger, jf. § 46 a, og5) forskudsvis dækning af planlagte investeringer på affaldsområdet, jf. dog stk. 8 og § 50 a. | **2.** *§ 48, stk. 1, nr. 2,* ophæves.Nr. 3-5 bliver herefter nr. 2-4.**§ 48**Kommunalbestyrelsen skal fastsætte gebyrer til dækning af udgifter til1) ---2) betaling af gebyrer efter § 48 g, stk. 1, udgifter afholdt i forbindelse med Forsyningstilsynets tilsyn efter dette kapitel eller regler udstedt i medfør heraf og omkostninger efter § 11, stk. 1, i lov om Forsyningstilsynet,3) indsamling og registrering af oplysninger, jf. § 46 a, og4) forskudsvis dækning af planlagte investeringer på affaldsområdet, jf. dog stk. 8 og § 50 a |
| **§ 48, stk. 8**Stk. 8. Klima-, energi- og forsyningsministeren kan fastsætte nærmere regler om de i stk. 1, nr. 5, nævnte henlæggelser til planlagte investeringer, herunder vilkår om sammenhæng til affaldsplaner og om kommunalbestyrelsens beslutning om henlæggelser på baggrund af konkrete, planlagte og budgetterede investeringer og deres finansiering. | **3.** I *§ 48, stk. 8,* ændres »stk. 1, nr. 5« til: »stk. 1, nr. 4«.*Stk. 8.* Klima-, energi- og forsyningsministeren kan fastsætte nærmere regler om de i stk. 1, nr. 4, nævnte henlæggelser til planlagte investeringer, herunder vilkår om sammenhæng til affaldsplaner og om kommunalbestyrelsens beslutning om henlæggelser på baggrund af konkrete, planlagte og budgetterede investeringer og deres finansiering. |
| **§ 50 f**Miljøministeren fastsætter regler om kommunalbestyrelsens pligt til at etablere genbrugsområder på genbrugspladser i kommunen, herunder om størrelse, indretning, drift og anvendelse af genbrugsområdet.*Stk. 2.*Klima-, energi- og forsyningsministeren fastsætter regler om kommunalbestyrelsens pligt til at give private aktører eller kommunale institutioner mulighed for at overtage genstande, der er afleveret i genbrugsområder på genbrugspladser, herunder om kommunalbestyrelsens pligt til at afsætte genstandene vederlagsfrit. Klima-, energi- og forsyningsministeren fastsætter endvidere regler om inddragelse af offentligheden i den lokale udmøntning af ordningen, herunder om udelukkende digital annoncering. | **3.** *§ 50 f* ophæves |
|  | **§ 2**Loven træder i kraft den 1. januar 2025. |